**și mările acestea de clipe**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și râurile acestea de pași

cum se grăbesc și se-adună

și se scurg peste zare

peste toate zările

să nu le mai știi

să nu le mai vezi

și mâna aceasta cum pare liniștită

deși în fibrele ei de mână

se întinde să-ți atingă tâmpla, depărtatule

și depărtările stau una lângă alta

una lângă alta ca niște linii schițate

de umbrele lor pe colțul mesei

pe marginea fiecărei clipe

în care te grăbești sau visezi

și ochii obosiți de privire

spun atâtea note de real, de vis

de așteptări, de istorii scrise

după oglinzi și istorii care se scriu

în inima ca o harpă

ținută totdeauna în vânt pe o stâncă

și toate câte duc în suflet scriu

\_

Copyright Mariana Fulger